Niels Bohr

Niels Henrik David Bohr (* 7. október 1885, Kodaň, Dánsko – † 18. november 1962, Kodaň) bol dánsky fyzik v oblasti atómovej a jadrovej fyziky.

Životopis 
Bol riaditeľom Ústavu teoretickej fyziky v Kodani, v rokoch 1943 – 1945 emigroval do USA. V roku 1913 vyvinul na základe predstáv E. Rutherforda a kvantovej hypotézy M. Plancka a A. Einsteina tzv. Bohrov model atómu (prvý kvantový model atómu). V roku 1918 model rozšíril v princíp korešpondencie (dnes všeobecne označovaný ako staršia kvantová teória), čím sa mu podarilo svoju teóriu presadiť. V roku 1921 teoreticky vysvetlil periodickú sústavu prvkov na základe svojho modelu atómu rozšíreného A. Sommerfeldom. 

V roku 1927 v spolupráci s W. Heisenbergom, tvorcom maticovej mechaniky, predbežne ukončili vývoj kvantovej teórie vznikom tzv. kodanskej školy kvantovej teórie. Predovšetkým dospeli k názoru, že atomárne javy sú tak časticového ako aj vlnového charakteru. Škola zahŕňa aj Bohrov princíp komplementarity (javy v mikrosvete sú neurčité a nemožno ich opísať ako v klasickej fyzike), aplikovaný neskôr aj na filozofiu a biológiu. 

V roku 1935 sa začal zaoberať jadrovou fyzikou. Zaviedol napríklad pojem zložené jadro a vymyslel model (pieskového) vaku a kvapôčkový model jadra atómu. V roku 1939 spolu s inými fyzikmi objavil pre prax významné štiepenie jadra uránu.

V roku 1922 mu bola udelená Nobelova cena za fyziku za výskum atómovej štruktúry. Jeho syn Aage Niels Bohr (1922 - 2009) bol tiež významný fyzik, v roku 1975 dostal Nobelovu cenu za teóriu o štruktúre a deformáciách atómového jadra.

Dňa 18. novembra 1962 zomrel na zlyhanie srdca.

Pozri aj 
 Aage Niels Bohr

Iné projekty 

Dánski filozofi
Dánski fyzici
Absolventi Københavns Universitet
Absolventi University of Cambridge
Nositelia Nobelovej ceny za fyziku
Dánski nositelia Nobelovej ceny
Držitelia Radu Pour le Mérite
Držitelia Copleyovej medaily
Filantropi
Projekt Manhattan
Členovia Pápežskej akadémie vied
Členovia United States National Academy of Sciences
Členovia Kráľovskej spoločnosti
Členovia Kráľovskej švédskej akadémie vied
Nositelia Radu čestnej légie
Osobnosti na dánskych bankovkách
Súrodenci vo vede
Osobnosti z Kodane